Adj.pres. Cyril Ramaphosa. Foto: Reuters
Landbou word spesifiek in die Nasionale Ontwikkelingsplan (NOP) bestempel as 'n sektor met enorme groeipotensiaal wat kan help om baie werk in veral landelike gebiede te skep.
Tot nou toe was dit die landboubedryf wat die grootste positiewe bydrae tot groei in die bruto binnelandse produk (BBP) gelewer het.
Landbou dra by tot voedselsekerheid, verdien buitelandse valuta, betaal salarisse aan sowat 850 000 mense én hou die ekonomie van landelike dorpe grotendeels aan die gang.
Maar dié stukrag van groei in die Suid-Afrikaanse ekonomie het in die tweede kwartaal met 29% ingekrimp – en gehelp om die land in 'n tegniese resessie te dompel.
Solank die Grondwet nie private eiendomsreg beskerm nie, sal dit aan enige toekomstige regering die reg gee om énige eiendom van énigeen sonder rede te onteien.
Boerdery verg 'n hoë insetkoste en skuld is 'n bron van finansiering in landbou. Sonder duidelikheid oor die risiko's van onteiening sonder vergoeding, sal geen landboubelegger enige kanse waag met hul geld nie.
Daar is dus 'n wesenlike gevaar dat die landbou-ekonomie verder sal inkrimp en die ekonomiese groei wat Suid-Afrika so nodig het, laat skipbreuk ly. Dit sal 'n jammerte wees, want die landbou hou die sleutel tot enorme geleenthede vir alle Suid-Afrikaners. Die feit dat ons 'n wêreldklas-landbousektor hier tot stand gebring het ondanks geweldige uitdagings, bewys dit.